b'\n_START_ARTICLE_\nBandy\n_START_SECTION_\nTidlig opprinnelse\n_START_PARAGRAPH_\nSpor og ruiner av bandylignende aktivitet kan finnes i Iran (Persia), Egypt og Hellas. P\xc3\xa5 veggene i grav nr. 16 i Beni Hassan i Nildalen, n\xc3\xa6r Minia, vises et tabl\xc3\xa5 der to spillere med bandyk\xc3\xb8ller er i ferd med \xc3\xa5 starte en kamp med noe som synes \xc3\xa5 v\xc3\xa6re en ball. Et ferskere veggmaleri fra ca. 480 f.Kr. i Hellas viser seks spillere i omtrent samme situasjon, kampstart._NEWLINE_Idrettens r\xc3\xb8tter har tatt forskjellige former og forskjellige navn i mange deler av verden: Historikere nevner fransk \xc2\xabhocquet\xc2\xbb, irsk \xc2\xabhurling\xc2\xbb, skotsk \xc2\xabshinty\xc2\xbb, engelsk \xc2\xabhawkey\xc2\xbb og \xc2\xabhockey\xc2\xbb, walisisk \xc2\xabbandy\xc2\xbb, georgisk \xc2\xablelo\xc2\xbb og islandsk \xc2\xabknattleikr\xc2\xbb. Bandy, hockey, knattleikr og shinty har blitt spilt p\xc3\xa5 sletter p\xc3\xa5 sommerstid og p\xc3\xa5 is p\xc3\xa5 vinterstid. Det walisiske ordet \xc2\xabbandy\xc2\xbb er muligens hentet fra det teutoniske \xc2\xabbandja\xc2\xbb (en kroket kjepp). I boken \xc2\xabSports and Pastimes\xc2\xbb fra 1801 beskriver Joseph Strutt bandyk\xc3\xb8lla som \xc2\xabthe bandy\xc2\xbb, (pl. bandies) og skriver om et spill kalt \xc2\xabbandy-ball\xc2\xbb fra det 13. \xc3\xa5rhundre._NEWLINE_Bury Fen er vuggen til det moderne spillet p\xc3\xa5 is, og det kan dateres tilbake til ca. 1750, med Bury Fen Bandy Club som den mest kjente klubben. Enkelte velkjente fotballklubber (Sheffield United (opprinnelig Sheffield Southerand and Bandy Club, 1855) og Nottingham Forest, 1865) hadde \xc2\xabbandy\xc2\xbb i sine navn. Den f\xc3\xb8rste bandykamp mellom to London-lag ble spilt i 1875. Tidligere kamper var blitt spilt mellom blant andre Bury Fen BC, Virgina Water BC, Wenchester BC, og Northampton BC.\n_START_SECTION_\nReglene\n_START_PARAGRAPH_\nReglene ble skrevet ned i 1891 da \xc2\xabNational Bandy Association\xc2\xbb ble stiftet i England. Tidligere hadde lagene blitt enige om midlertidige regler foran hver kamp. To lange grener ble frosset fast i isen, og b\xc3\xb8yet sammen for \xc3\xa5 lage \xc2\xabtverrligger\xc2\xbb. M\xc3\xa5lene ble plassert s\xc3\xa5 langt fra hverandre som isen tillot (en innsj\xc3\xb8, for eksempel). K\xc3\xb8lla var vanligvis av alm eller ask, b\xc3\xb8yd i bladet for \xc3\xa5 gi en st\xc3\xb8rre flate \xc3\xa5 treffe ballen med.\n_START_SECTION_\nUtbredelse\n_START_PARAGRAPH_\nBandyspillet, eller \xc2\xabhockey p\xc3\xa5 is\xc2\xbb ble introdusert til Sverige i februar 1894 av en Bury Fen-spiller ved navn C. G. Tebbutt, som ogs\xc3\xa5 organiserte den f\xc3\xb8rste internasjonale kamp i 1891 mellom Bury Fen og nederlandske Haarlem. Svensken Clarence von Rosen startet den f\xc3\xb8rste svenske klubben i Stockholm i 1895. Organisert bandy forekom i en viss grad i Sveits, Tyskland og Nederland i 1890-\xc3\xa5rene. Russland introduserte bandy i 1888, Norge i 1903 og Finland i 1908. Sporten inntok sin n\xc3\xa5v\xc3\xa6rende form i 1955 da det for f\xc3\xb8rste gang ble internasjonal enighet om reglene, Det Internasjonale Bandyforbundet (IBF) ble stiftet, og VM spilt for f\xc3\xb8rste gang._NEWLINE_\xc2\xabBandy\xc2\xbb og \xc2\xabHockey\xc2\xbb som benevnelse ble brukt parallelt i mange \xc3\xa5r. Et britisk fl\xc3\xa5telag spilte i 1890-\xc3\xa5rene oppvisningskamper i Nova Scotia, og de amerikanske lagene kunne bare stille med syv spillere. De hadde plunder med \xc3\xa5 treffe ballen, og skar en skive av den, alts\xc3\xa5 en puck. Dermed var avleggeren ishockey skapt. Derfra har de to spillene bandy og ishockey utviklet seg i hver sin retning p\xc3\xa5 hver sin side av Atlanteren. Amerikansk hockey ble spilt med syv spillere helt til depresjonen i 1930-\xc3\xa5rene, da de ble for dyrt \xc3\xa5 reise med s\xc3\xa5 mange spillere. Dermed ble antallet spillere redusert til de n\xc3\xa5v\xc3\xa6rende seks._NEWLINE_England vant det \xc3\xa5tte nasjoner store European Bandy Championships i 1913, men etter f\xc3\xb8rste verdenskrig forsvant interessen i Mellom-Europa og England. Fra 1920 og i mange \xc3\xa5r framover var det kun Norge, Sverige, Finland og Russland som fortsatte \xc3\xa5 dyrke sporten. Bandy er i dag s\xc3\xa5 godt som ukjent i England.\n_START_SECTION_\n1920-1934: Skillet fra ishockey\n_START_PARAGRAPH_\nEt tilbud om \xc3\xa5 delta i verdensmesterskapet i canadisk ishockey ble avsl\xc3\xa5tt i 1921. Derimot godtok man et forslag fra Svenska Fotbollsf\xc3\xb6rbundet om en landskamp i 7-manns bandy. Kampen som ble spilt p\xc3\xa5 D\xc3\xa6lenengen i februar 1921, vakte stor interesse.  Det var mange tilskuere, og arrangementet var en suksess b\xc3\xa5de sportslig og \xc3\xb8konomisk. Sverige var representert ved \xc3\xa5rets Stockholmsmestere \xc2\xabAIK\xc2\xbb, og det norske laget besto av spillere fra Trygg og Ready. Nordmennene overrasket og vant stort, 7-3. Kampen er dog ikke innregistrert som landskamp, idet svenskene rett f\xc3\xb8r kampen nektet \xc3\xa5 godkjenne den som s\xc3\xa5dan._NEWLINE_Pressen slo seieren stort opp, men i Idrettsliv og i dagspressen for \xc3\xb8vrig kom flere innsendere inn p\xc3\xa5 at man med en gang m\xc3\xa5tte g\xc3\xa5 over til 11-mannsspillet, idet man da ville f\xc3\xa5 flere tilhengere._NEWLINE_I 1929 ble navnet endret fra Norges Ishockeyforbund til Norges Bandyforbund. I de f\xc3\xb8lgende \xc3\xa5r utkrystalliserte det seg et skille mellom de som \xc3\xb8nsket \xc3\xa5 spille etter reglene som Akershus Bandykrets hadde skrevet i 1929, og de som \xc3\xb8nsket \xc3\xa5 spille canadisk ishockey. I 1934 ble Norges Ishockeyforbund stiftet, og idrettene bandy og ishockey ble helt skilt fra hverandre.\n_START_SECTION_\n1934-1970\n_START_PARAGRAPH_\nEtter skillet fra ishockey, ble det dannet bandykretser over store deler av landet. Under krigen fortsatte spillet under illegale forhold, og rekrutteringen fortsatte. I 1945 hadde Norges Bandyforbund 150 klubber med i alt 6900 medlemmer. I de f\xc3\xb8lgende \xc3\xa5rene ble kampene fortsatt avviklet p\xc3\xa5 islagte vann, og d\xc3\xa5rlige vintere \xc3\xb8dela rekrutteringen. I 1953 hadde medlemstallet sunket til 3100 medlemmer._NEWLINE_Norges landslag deltok ogs\xc3\xa5 i landskamper i denne perioden, men med vekslende hell. Ofte var deltagelse i internasjonale kamper og mesterskap betinget av god \xc3\xb8konomi hos Bandyforbundet._NEWLINE_Til tross for at bandykretser og -klubber var etablert over store deler av landet, var det i drammens- og osloomr\xc3\xa5det at idretten sto sterkest. I \xc3\xa5rene 1930-1970 var samtlige norgesmestre og finaledeltagere fra disse omr\xc3\xa5dene._NEWLINE_Bandy var oppvisningsidrett under Vinter-OL 1952. Norge tapte den f\xc3\xb8rste kampen p\xc3\xa5 D\xc3\xa6lenenga med 3-2 for Finland etter \xc3\xa5 ha ledet 2-0. Dagen etter var det duket for Norge mot Sverige. Kampen ble sett av ca. 3000 tilskuere, hvorav ca. 1000 svenske. Mest prominent var nok prins Bertil av Sverige som var godt plassert p\xc3\xa5 \xc3\xa6restribunen. \xc2\xabNorsk bandys st\xc3\xb8rste dag\xc2\xbb endte med 2-1 seier til Norge. Dette var den f\xc3\xb8rste norske landskampsseieren noensinne, 25 \xc3\xa5r etter den f\xc3\xb8rste landskampen ble spilt mot Sverige p\xc3\xa5 Frogner stadion 6. februar 1927. Sverige mot Finland ble spilt p\xc3\xa5 Bislett. Svenskene vant kampen hele 4-0 og til slutt OL-turneringen med Norge p\xc3\xa5 andreplass. Norge tok sin f\xc3\xb8rste VM-medalje i 1965 etter uavgjort 2-2 mot Sverige og 2-1 seier over Finland. Dette var f\xc3\xb8rste gang det ble spilt bandy-VM i Sovjetunionen. Det skulle g\xc3\xa5 28 \xc3\xa5r til neste medalje. Bandy-VM i 1993 ble spilt i Vikingskipet p\xc3\xa5 Hamar. Norge slo Finland 5-3 i bronsefinalen.\n_START_SECTION_\nBandy for damer\n_START_PARAGRAPH_\nBandy for damer ble introdusert i Norge vinteren 1979/80 av Asbj\xc3\xb8rn Karlberg og Boye Skistad. Landslaget debuterte i en internasjonal turnering i \xc3\x96rebro i mars 1980. Turneringen ble spilt som rinkbandy. Norges f\xc3\xb8rste m\xc3\xa5l i damebandy ble scoret av Turid Blixt fra Bergen. Sesongen 1980/81 ble det spilt serie med 6 deltakere: V\xc3\xa5lerenga, Drafn, Manglerud/Star, Mj\xc3\xb8ndalen, Hasle/L\xc3\xb8ren og Haslum. V\xc3\xa5lerenga vant serien med Drafn p\xc3\xa5 andreplass._NEWLINE_Sesongen 1980/81 ble det spilt en internasjonal damebandyturnering i Furusethallen, der de samme fire nasjoner deltok. Sverige vant nok en gang overlegent. I 1981/82 ble en tilsvarende turnering spilt i Eindhoven i Nederland, der Norge endte p\xc3\xa5 2.-plass._NEWLINE_Bandy for damer spilles n\xc3\xa5 i syv land. Sverige, Russland, Finland, Canada, Norge og USA var alle med i bandy-VM for kvinner i Drammen i Norge i februar 2010. Norge kom for tredje gang p\xc3\xa5 bronseplass.\n_START_SECTION_\nUtbredelse i dag\n_START_PARAGRAPH_\nDet internasjonale bandyforbundet arbeider for \xc3\xa5 \xc3\xb8ke antall medlemsland og har i dag 29 medlemmer. 19 av disse er innmeldt p\xc3\xa5 2000-tallet._NEWLINE_I det forrige verdensmesterskapet for herrer deltok 14 nasjoner: Finland, Hviterussland, Kasakhstan, Norge, Russland og Sverige spilte i A-puljen. Canada, Latvia, Ungarn og  USA i B-puljen, mens Estland, Japan, Nederland og Ukraina spilte i C-puljen._NEWLINE_\xc3\x98vrige nasjoner som har sluttet seg til det internasjonale bandyforbundet er Afghanistan, Argentina, Armenia, Australia, England, India, Italia, Irland, Kina, Kirgisistan, Litauen, Mongolia, Polen, Serbia og Sveits.\n_START_SECTION_\nInternasjonale turneringer\n_START_PARAGRAPH_\nBandy-VM for herrer har blitt arrangert siden 1957. Fra og med 2003 har mesterskapet g\xc3\xa5tt \xc3\xa5rlig. Russland (tidligere Sovjetunionen) og Sverige har dominert verdensmesterskapene kraftig. Sovjetunionen vant de f\xc3\xb8rste 11 bandy-VM f\xc3\xb8r Sverige br\xc3\xb8t dominansen i 1981. Siden har Sovjet/Russland og Sverige fordelt titlene mellom seg med unntak av i 2004 da Finland vant._NEWLINE_Damenes verdensmesterskap gikk av stabelen f\xc3\xb8rste gang i 2004. Sverige har vunnet samtlige turneringer som har blitt arrangert._NEWLINE_De viktigste klubbturneringene i internasjonal bandy har v\xc3\xa6rt Europacupen, som det internasjonale forbundet har st\xc3\xa5tt bak, og den svenske turneringen Bandy World Cup. Europacupen ble arrangert f\xc3\xb8rste gang i 1974 og forel\xc3\xb8pig siste gang i 2009. World cup har v\xc3\xa6rt spilt hvert \xc3\xa5r siden 1974. Disse turneringene blir avviklet p\xc3\xa5 h\xc3\xb8sten f\xc3\xb8r de nasjonale seriespillene har begynt.'